Molėtų rajono savivaldybės taryba

SPRENDIMAS

DĖL MOLĖTŲ RAJONO SAVIVALDYBĖS TARYBOS 2023 M. LIEPOS 27 D. SPRENDIMO NR. B1-187 „DĖL MOLĖTŲ RAJONO SAVIVALDYBĖS SAUGOTINŲ ŽELDINIŲ KIRTIMO, KITOKIO PAŠALINIMO IŠ AUGIMO VIETOS AR INTENSYVAUS GENĖJIMO LEIDIMŲ IŠDAVIMO IR PRAŠYMŲ DĖL ŽELDINIŲ ATKURIAMOSIOS VERTĖS KOMPENSACIJOS DYDŽIO PERSKAIČIAVIMO NAGRINĖJIMO IR SUMOKĖTOS ŽELDINIŲ ATKURIAMOSIOS VERTĖS KOMPENSACIJOS GRĄŽINIMO TVARKOS APRAŠO PATVIRTINIMO“ PAKEITIMO

2025 m. sausio 30 d. Nr. B1-8

Molėtai

Vadovaudamasi Lietuvos Respublikos vietos savivaldos įstatymo 6 straipsnio 1 dalies 26, 39 punktais, 15 straipsnio 4 dalimi, 16 straipsnio 1 dalimi, Lietuvos Respublikos želdynų įstatymo 13 straipsnio 9 dalimi, Lietuvos Respublikos želdynų įstatymo Nr. X-1241 2, 5, 7, 8, 12, 13, 14, 15, 16, 22 ir 24 straipsnių pakeitimo įstatymu, atsižvelgdama į Vyriausybės atstovų įstaigos Vyriausybės atstovo Panevėžio ir Utenos apskrityse 2024 m. gruodžio 19 d. raštą Nr. S3-90- (5.14E) „Dėl Lietuvos Respublikos želdynų įstatymo Nr. X-1241 2, 5, 7, 8, 12, 13, 14, 15, 16, 22 ir 24 straipsnių pakeitimo įstatymo įgyvendinimo“,

Molėtų rajono savivaldybės taryba n u s p r e n d ž i a :

Pakeisti Molėtų rajono savivaldybės saugotinų želdinių kirtimo, kitokio pašalinimo iš augimo vietos ar intensyvaus genėjimo leidimų išdavimo ir prašymų dėl želdinių atkuriamosios vertės kompensacijos dydžio perskaičiavimo nagrinėjimo ir sumokėtos želdinių atkuriamosios vertės kompensacijos grąžinimo tvarkos aprašą, patvirtintą Molėtų rajono savivaldybės tarybos 2023 m. liepos 27 d. sprendimu Nr. B1-187 „Dėl Molėtų rajono savivaldybės saugotinų želdinių kirtimo, kitokio pašalinimo iš augimo vietos ar intensyvaus genėjimo leidimų išdavimo ir prašymų dėl želdinių atkuriamosios vertės kompensacijos dydžio perskaičiavimo nagrinėjimo ir sumokėtos želdinių atkuriamosios vertės kompensacijos grąžinimo tvarkos aprašo patvirtinimo“:

1.	Pakeisti 3 punktą ir jį išdėstyti taip:

„3. Saugotinus želdinius kirsti, kitaip pašalinti iš augimo vietos ar intensyviai genėti galima tik turint Molėtų rajono savivaldybės vykdomosios institucijos ar jos įgalioto Molėtų rajono savivaldybės administracijos direktoriaus (toliau – Savivaldybės vykdomoji institucija) išduotą leidimą kirsti, kitaip pašalinti iš augimo vietos ar intensyviai genėti saugotinus želdinius (toliau – leidimas) (aprašo 1 priedas) ar vadovaujantis galiojančiu Savivaldybės vykdomosios institucijos sprendimu dėl saugotinų želdinių kirtimo, kitokio pašalinimo iš augimo vietos ar intensyvaus genėjimo (toliau – Sprendimas) (aprašo 2 priedas) ir sumokėjus Savivaldybės vykdomosios institucijos apskaičiuotą pagal Lietuvos Respublikos aplinkos ministro tvirtinamus želdinių atkuriamosios vertės įkainius želdinių atkuriamosios vertės kompensaciją. Leidimų, Sprendimų ir želdinių atkuriamosios vertės kompensacijos apskaičiavimo projektus rengia ir kitus būtinus veiksmus jiems parengti ir išduoti atlieka Savivaldybės vykdomosios institucijos paskirti asmenys ir/ar Savivaldybės vykdomosios institucijos sudaryta darbo grupė (toliau - darbo grupė).“

2.	Papildyti 41 punktu:

„41.	Medžius, kurių kamieno skersmuo 1,3 metro aukštyje yra 12 ar daugiau centimetrų, augančius miestų gyvenamųjų vietovių požeminių inžinerinių tinklų apsaugos zonose ir ant pastatų dalių, kirsti, kitaip pašalinti iš augimo vietos ar intensyviai genėti žemės sklypo savininkas, valdytojas ar naudotojas (išskyrus atvejus, kai jau gautas Leidimas kirsti, kitaip pašalinti ar intensyviai genėti medžius) gali tik pateikęs pranešimą apie ketinimą kirsti, kitaip pašalinti iš augimo vietos ar intensyviai genėti medžius Savivaldybei, iki darbų pradžios likus ne mažiau kaip 10 darbo dienų. Pranešimui taikomi reikalavimai ir pranešimo nagrinėjimo tvarka nustatomi Savivaldybės želdynų ir želdinių apsaugos taisyklėse.“

3.	Pakeisti 6 punktą ir jį išdėstyti taip:

„6. Privačios žemės sklypo savininkas, valdytojas ar naudotojas ar valstybinės žemės valdytojas ar naudotojas dėl leidimo išdavimo pateikia Savivaldybės vykdomajai institucijai prašymą (toliau – prašymas) (aprašo 3 priedas). Prašymą galima pateikti elektroniniu būdu prisijungus prie elektroninių valdžios vartų www.epaslaugos.lt, tiesiogiai atvykus į Savivaldybės administraciją, atsiuntus paštu ar elektroniniu paštu savivaldybe@moletai.lt.“;

4.	Pakeisti 10.6 papunktį ir jį išdėstyti taip:

„10.6. Savivaldybės vykdomoji institucija priima spendimą išduoti leidimą ir numato leidimo įsigaliojimo terminą. Terminas gali būti ne ankstesnis kaip po 10 darbo dienų nuo sprendimo išduoti leidimą priėmimo dienos. Ne vėliau kaip per 3 darbo dienas nuo sprendimo išduoti leidimą priėmimo dienos savivaldybės interneto svetainėje paskelbiama informacija apie priimtą sprendimą išduoti leidimą, nurodant numatomų kirsti, kitaip pašalinti iš augimo vietos ar intensyviai genėti saugotinų želdinių vietą, rūšį, skaičių, skersmenį, želdinių atkuriamosios vertės kompensacijos dydį bei numatomą leidimo įsigaliojimo dieną. Kartu su sprendimu dėl leidimo išdavimo paskelbiama Komisijos išvada ir (ar) želdynų ir želdinių būklės ekspertizės išvada, kai šias išvadas privaloma gauti ir įvertinti iki sprendimo dėl leidimo išdavimo priėmimo;“

5.	Pakeisti 20 punktą ir jį išdėstyti taip:

„20. Tikslinės lėšos, gautos kompensavus atkuriamąją želdinių vertę, pervedamos į Molėtų rajono savivaldybės aplinkos apsaugos rėmimo specialiosios programos sąskaitą, įtraukiamos į apskaitą atskirai ir naudojamos viešųjų želdynų ir želdinių apsaugai, priežiūrai ir tvarkymui, želdynų ir želdinių būklės stebėsenai, viešųjų želdynų kūrimui ir želdinių veisimui, želdynų ir želdinių inventorizavimui, atskirųjų želdynų žemės sklypų formavimui, šių sklypų kadastro duomenų nustatymui ir jų įrašymui į Nekilnojamojo turto kadastrą, viešųjų želdynų ir želdinių būklės ekspertizėms Molėtų rajono savivaldybės teritorijoje vykdyti. Savivaldybės vykdomoji institucija savivaldybės interneto svetainėje kiekvienais metais ne vėliau kaip iki vasario 1 dienos paskelbia informaciją apie želdinių atkuriamosios vertės kompensacijų lėšų panaudojimą per praėjusius kalendorinius metus. Draudžiama šias lėšas naudoti kitai paskirčiai.” ;

6.	Pakeisti 3 priedo 2 punktą ir jį išdėstyti taip:

„2. Nekilnojamo turto registro centrinio duomenų banko išrašo apie nuosavybės teise įregistruotą žemės sklypą kopija, ___lapas (-ai) (neprivaloma).“;

7.	Pakeisti 5 priedą ir jį išdėstyti nauja redakcija (pridedama).

Savivaldybės meras	Saulius Jauneika